  Виталий Пронин Н. Кондратьева: вылӥ школаын ортчись воштӥськонъёс берлань чигнанэн ӵошкало.УдГУ-ысь Удмурт кылосбуръя, финно-угроведениея но журналистикая институт арысь аре дышетон программаоссэ выльдэ, азинтэ. Кыӵе югдур туэ, вера институтлэн кивалтӥсез Наталья Кондратьева.- Институтамы дышетскыны пырисьёсты туэ 3 направлениея кутомы: «Филология» - 25 бюджет инты висъямын, татын 2 группа дышетскоз: «Удмурт кыл но литература, ӟуч кыл но литература» но «Удмурт кыл но литература, фин кыл». Татчы пырон понна ми дорын удмурт кылъя экзамен  сётоно, озьы ик лыдэ басьтӥсько ӟуч кылъя но обществознаниея ЕГЭ-ослэн результатъёссы.«Педагогическое образование» ӧрлы 13 бюджет инты висъямын, «Удмурт кыл но литература, англи кыл» группа луоз. Татчы пырон понна озьы ик удмурт кылэз ми дорын сётоно, нош ӟуч кылъя но обществознаниея ЕГЭ-лэн результатъёсыз мыно. Дышетсконо 5 ар.«Журналистика» направлениын 12 бюджет инты, кылем арын сярысь, 3-лы кулэс. Журналистэ дышетскыны пырисьёслэсь ӟуч кылъя но литературая ЕГЭ-зылэсь результатъёссэ чакласьком. Со сяна, творческой уж быдэстоно - абитуриентъёс эссе амалэн сочинение гожто. Озьы ик журнал-газетъёсын печатлам ужъёссы луыны кулэ.11-тӥ пӧсьтолэзёзь куриськон гожтэмын, документъёс ваемын луыны кулэ ини. Со сяна, абитуриентъёслы пичияк капчиятон вань -  ватсам баллъёс. Наталья Кондратьевалэн верамезъя, ватсаса 10 балл басьтыны быгато удмурт кылъя но литературая, журналистикая олимпиадаосын, «Наукае нырысетӥ вамышъёс» вожвылъяськонын вормисьёс. Кылем арын конкурс 1 интые 3 адями вылэм. Нош журналистикаын - 1 интые 8 адями.Удмурт кылосбуръя, финно-угроведениея но журналистикая институтын магистратурае но дышетскыны куто. Программаос кылдытэмын, туала улонлэсь но дышетон стандартъёслэсь куронъёссэс лыдэ басьтыса. Туэ 3 программа усьтэмын - «Литература народов России в сравнительно-типологическом изучении», «Менеджмент в филологическом образовании» но «Преподавание филологических дисциплин».- Куинетӥез программа туэ нырысьсэ усьтэмын. Угось школаосын туала профстандартъёс куремъя котькуд дышетӥсьлэн дипломаз «преподаватель» гожтэмез луыны кулэ, валэктэ Наталья Владимировна. - Соин валче таиз программамы, малпаськом, юрттоз школаысь дышетӥсьёслы, кудъёсызлэн нырысетӥ образованизы герӟаськемын лингвистикаен, яке солы матысь дисциплинаосын, но дипломазы «дышетӥсь» гожтэмез ӧвӧл. Татын дышетсконо  2 но ӝыны ар ӵоже очно-заочно амалъя.Наталия Самсонова   